བསླབ་གཞིའི་རྩ་འཛིན་ནི།སྤྱི་ཚོགས་ལ་བཟང་ཕྱོགས་ཀྱི་འགྱུར་བ་གཏོང་ནུས་པའི་ཤེས་ཡོན་གྱི་སྤུས་ཚད་ཡར་རྒྱས་གཏོང་བྱེད་ཅིག་ཡིན།དེར་བརྟེན།དེ་ནི་འགྱུར་མེད་བརྟན་གནས་ཤིག་མིན་པར་དུས་བསྟུན་འགྱུར་བཅོས་དང་བཅོས་སྒྲིག་བྱ་དགོས་པ་ཞིག་ཡིན།དོན་སྙིང་ལྡན་པའི་བསླབ་གཞིའི་རྩ་འཛིན་ཞིག་ཡིན་ན།ངེས་པར་དུ་སྤྱི་ཚོགས་ཀྱི་གནས་སྟངས་ལ་བཟང་ཕྱོགས་ཀྱི་འགྱུར་བ་གཏོང་ཐབས་དང༌།སློབ་གཉེར་བའི་དགོས་མཁོ་དང་རེ་འདོད་སྐོང་རྒྱུ་བཅས་ལ་བསམ་གཞིགས་བྱེད་ཐུབ་པ་ཞིག་དགོས།བསླབ་གཞིའི་རྩ་འཛིན་གྱིས་སློབ་ཕྲུག་དང་སྤྱི་ཚོགས་སོགས་ཀྱི་གནས་སྟངས་ཕྱོགས་ཡོངས་ལ་དོ་སྣང་བྱེད་པ་དང་མཉམ་དུ་འབྲེལ་ཡོད་གནད་དོན་བྱེ་བྲག་པ་ལའང་དམིགས་བསལ་བསམ་གཞིགས་བྱ་དགོས་པ་དཔེར་ན།ཁོར་ཡུག་དང༌།ལེགས་བྱང༌།ཁྱིམ་ཚང༌།རྒྱུན་སྲོལ།སེམས་ཚོར།ནང་སེམས་ཀྱི་ཞི་བདེ།ཕུགས་འདུན་སོགས་ཀྱི་དགོས་མཁོ་སྐོང་ཐུབ་པ་མ་ཟད།སྤྱི་ཚོགས་ཀྱི་འཕེལ་འགྲོས་དེ་བཟང་ཕྱོགས་སུ་སྣེ་འཁྲིད་ཐུབ་པ་ཞིག་ཀྱང་དགོས།